讀南遷錄
作者：釋居簡
朝代：宋

paragraphs: 垂垂胡運風燈掣，不悟鼎中猶鱍剌。
後庭玉樹不摇春，只看婆娑雙勃脫。
提刀策馬兆自南，夢中宿憤方深銜。
子生母死託諸母，禍既滋蔓難夷芟。
骨肉相殘甚於寇，倒把太阿歸女手。
寧能同死不同生，掎角亟圖鄰壤捄。
奮戈禿體空無前，傾巢倒穴成播遷。
飄零左衽餘南冠，孫又生子罹腥羶。
回頭九十年中事，水淺蓬萊人換世。
順昌之捷金刀回，商虢破竹丘山頹。
韓劉亦復不世出，英勇棄捐如擲礫。
短檠伴語南遷話，泪眼不晴徹遥夜。
應是天歸古汴都，却教胡羯先驅除。